News Update: “ผมไม่สนเรื่องความร่ำรวย” เปิดชีวิต CZ ผู้ก่อตั้ง Binance ไอเดียจาก ‘วงไพ่’ สู่ แพลตฟอร์มคริปโทฯ ใหญ่สุดในโลก - FINNOMENA
‘ชางเผิง เจา’ หรือที่หลายคนเรียกเขาว่า CZ แห่ง Binance ในวัย 44 ปี ขึ้นแท่นบุคคลร่ำรวยที่สุดในวงการคริปโทฯ ด้วยมูลค่าทรัพย์สิน 96,000 ล้านดอลลาร์ แซงหน้ามูเกช อัมบานี มหาเศรษฐีอันดับ 11 ของโลก
11 ม.ค. 2565

‘ชางเผิง เจา’ หรือที่หลายคนเรียกเขาว่า CZ แห่ง Binance ในวัย 44 ปี ขึ้นแท่นบุคคลร่ำรวยที่สุดในวงการคริปโทฯ ด้วยมูลค่าทรัพย์สิน 96,000 ล้านดอลลาร์ แซงหน้ามูเกช อัมบานี มหาเศรษฐีอันดับ 11 ของโลกและกำลังมีสินทรัพย์ใกล้เคียงกับผู้นำบริษัทเทคโนโลยีระดับโลกอย่างมาร์ก ซักเคอร์เบิร์ก และแลร์รี่ เพจ
เส้นทางสู่วงการคริปโทฯ ของ CZ เริ่มต้นในปี 2013 ที่เซี่ยงไฮ้ โดยเขาได้เริ่มใช้ Bitcoin ในการเล่น ‘ไพ่โป๊กเกอร์’ กับ Bobby Lee ซีอีโอของ BTC China ซึ่งหลังจากนั้น Bobby Lee และ Ron Cao นักลงทุนที่มีชื่อเสียงในวงการคริปโทฯ ได้แนะนำให้ CZ แบ่งเงิน 10% จากทั้งหมดที่มีมาลงทุนใน Bitcoin
หลังใช้เวลาสักพักในการศึกษาวงการคริปโทฯ CZ ได้ขายอพาร์ทเม้นท์ในเซี่ยงไฮ้เพื่อเอาเงิน 1 ล้านดอลลาร์มาลงทุนใน Bitcoin และต่อมาในปี 2017 เขาได้ก่อตั้งบริษัท Binance แพลตฟอร์มซื้อขายคริปโทฯ ด้วยเงินระดมทุนมูลค่า 15 ล้านดอลลาร์
หลังก่อตั้งบริษัทไม่ถึงปี Binance ก้าวขึ้นมาเป็นเว็บเทรดที่มีขนาดใหญ่ที่สุดในโลก แต่บริษัทได้เผชิญกับมรสุมครั้งใหญ่หลังรัฐบาลจีนประกาศแบนธุรกรรมคริปโทฯ จนทำให้ Binance ตัดสินใจย้ายไปตั้งบริษัทที่ญี่ปุ่นและไต้หวัน โดยมีฐานลูกค้าหลักอยู่ในสหรัฐฯ
Binance กลายมาเป็นแพลตฟอร์มอันดับต้นๆ ของนักลงทุนที่ต้อการซื้อขาย Altcoins หรือเหรียญทางเลือกอื่นที่มีสภาพคล่องน้อยกว่าสกุลเงินดิจิทัลหลักอย่าง Bitcoin และ Ethereum โดย Bloomberg คาดการณ์ว่าในปีที่แล้ว Binance มีรายได้จากค่าธรรมเนียมการซื้อขายอย่างน้อย 20,000 ล้านดอลลาร์
การเติบโตอย่างก้าวกระโดดของ Binance ตอกย้ำว่าความร่ำรวยมหาศาลถูกสร้างขึ้นในโลกคริปโทฯ ที่ไม่มีการควบคุมด้านกฎระเบียบ โดย CZ อาจมีสินทรัพย์มากกว่าที่ Bloomberg คาดการณ์เนื่องจากมูลค่าดังกล่าวไม่ได้นับรวมการถือครองคริปโทฯ ส่วนตัวของเขา ซึ่งรวมถึง Binance Coin (BNB) ที่ราคาพุ่งไปประมาณ 1,300% ในปีที่ผ่านมา
อนาคตของ Binance ขึ้นอยู่กับความสามารถในการประนีประนอมกับหน่วยงานกำกับดูแล โดย CZ เคยกล่าวไว้ก่อนหน้านี้ว่า เขายินดีและต้องการกฎระเบียบ เพราะเขาไม่ใช่ผู้นิยมอนาธิปไตย (Anarchist) และไม่เชื่อว่าอารยธรรมของมนุษย์จะก้าวหน้าได้หากปราศจากกฎเกณฑ์
CZ ให้สัมภาษณ์ในเดือน พ.ย. ที่ผ่านมา เกี่ยวกับประเด็นความมั่งคั่งว่า “ผมไม่สนเรื่องความร่ำรวย เงินทอง หรืออันดับมหาเศรษฐีโลก” พร้อมกล่าวว่าเขาตั้งใจที่จะบริจาคเงินเกือบทั้งหมดของเขาก่อนที่เขาจะเสียชีวิต
อย่างไรก็ตาม ในช่วงปลายเดือน พ.ย. CZ เผยว่าเขาได้ซื้อบ้านหลังแรกในดูไบ โดยผู้เกี่ยวข้องกับเรื่องนี้กล่าวว่า CZ ได้พบปะกับราชวงศ์ของสหรัฐอาหรับเอมิเรตส์ (UAE) ที่ต้องการนำแพลตฟอร์ม Binance เข้าสู่ประเทศ และไ CZ ด้เป็นเจ้าภาพบนอพาร์ทเม้นท์ที่อยู่ใกล้กับ Burj Khalifa อาคารที่สูงที่สุดในโลก
อ้างอิง: https://www.bloomberg.com/news/features/2022-01-09/binance-ceo-cz-s-net-worth-billionaire-holds-world-s-biggest-crypto-fortune?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Binance
Changpeng Zhao
CZ
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA